## Presuda Visokog upravnog suda Republike Hrvatske broj: Usoz-140/2012-10 od 30. svibnja 2014.

### NN 73/2014 (16.6.2014.), Presuda Visokog upravnog suda Republike Hrvatske broj: Usoz-140/2012-10 od 30. svibnja 2014.

VISOKI UPRAVNI SUD REPUBLIKE HRVATSKE

1386

PRESUDA

Visoki upravni sud Republike Hrvatske u vijeću sastavljenom od sudaca toga suda Ljiljane Karlovčan-Đurović predsjednice vijeća, Marine Kosović Marković, Ane Berlengi Fellner, mr. sc. Inge Vezmar Barlek i Sanje Otočan, članica vijeća, uz sudjelovanje višeg sudskog savjetnika Juraja Dujam, zapisničara, u postupku ocjene zakonitosti općeg akta pokrenutom po zahtjevu Udruge vlasnika apartmana i poslovnih prostora u turističko-stambenom naselju Gajac, zastupane po predsjednici Štefaniji Braun Kleončić iz Zagreba, G. Tadina 16, na sjednici održanoj 30. svibnja 2014.,

presudio je

Zahtjev se usvaja.

Ukida se Odluka o donošenju Izmjena i dopuna Prostornog plana uređenja Grada Novalje (Županijski glasnik Ličko-senjske županije, broj 5/2010.).

Obrazloženje

Udruga vlasnika apartmana i poslovnih prostora u turističko-stambenom naselju Gajac podnijela je Ustavnom sudu Republike Hrvatske prijedlog za pokretanje postupka za ocjenu suglasnosti s Ustavom i zakonom Odluke o donošenju Izmjena i dopuna Prostornog plana uređenja Grada Novalje (Županijski glasnik Ličko-senjske županije, broj 5/2010.).

Prijedlog je podnesen temeljem odredbe članka 38. stavka 1. Ustavnog zakona o Ustavnom sudu Republike Hrvatske (»Narodne novine«, broj 49/02. – pročišćeni tekst) dana 12. travnja 2011. godine.

Rješenjem Ustavnog suda broj: U-II-1982/2011 Ustavni sud je navedeni predmet ustupio ovome Sudu na rješavanje.

Podnositelj smatra da je osporeni opći akt u nesuglasju s Ustavom i Zakonom o prostornom uređenju i gradnji (»Narodne novine«, broj 76/2007. i 39/2009.). Osporava cijeli opći akt, a osobito članak 2. stavak 4. Odluke (kojom se na kartografskom prikazu 5.4. prikazuje građevinsko područje naselja Gajac) članak 4. (kojim se određuje da je naselje Gajac stambeno naselje koje se koristi za povremeno stanovanje), članak 7. i članak 15. stavak 2. alineja 3. (kojom se mijenja članak 7. i 8. Prostornog plana uređenja Grada Novalje na način da se riječ »Gajac – dio« zamjenjuje sa riječi »Gajac«, članak 98., (kojim se mijenja članak 117. stavak 1. Prostornog plana novim tekstom kojim se u stavku 1. pod A) određuje da se u Gajcu mogu graditi nove stambene zgrade i da se priključuju na zatvoreni kanalizacijski sustav turističko-stambenog naselja Gajac) te članak 99. (kojim se mijenja članak 118. Prostornog plana novim tekstom u dijelu kojim se prema stavku 6. više ne navodi kao plan koji je na snazi Provedbeni urbanistički plan turističko-stambenog naselja Gajac i kojim se u stavku 8. navodi da je sa 1. travnja 2008. prestao važiti Provedbeni urbanistički plan turističko-stambenog naselja Gajac sa izmjenama i dopunama – Službene novine zajednice Općine Rijeka, broj 32/79. i Županijski glasnik broj 23/2003. ispravno 1993.).

U prijedlogu podnositelj u bitnome ističe da je u postupku donošenja povrijeđen zakon temeljem kojeg je donesen navedeni opći akt. Smatrajući da je opći akt donesen nezakonito podnositelj prvenstveno predlaže da se cijeli opći akt ukine, a posebno obrazlaže iz kojih razloga smatra da bi pojedine njegove odredbe trebalo svakako ukinuti.

Prvenstveno podnositelj ističe da je donositelj donio akt nakon isteka roka od 9 mjeseci koji je propisan u članku 95. stavak 4. Zakona o prostornom uređenju i gradnji. Ističe da su svi gradski vijećnici prethodno upozoreni pismeno na navedeni nedostatak u postupku, a da je svejedno Gradsko vijeće na sjednici 29. ožujka 2010., više od dva mjeseca nakon isteka roka, donijelo Odluku o donošenju izmjena i dopuna Prostornog plana uređenja Grada Novalje.

S obzirom na način kako je ova upravna stvar riješena ostali prigovori vezani za nezakonitost pojedinih odredaba općeg akta neće se navoditi.

Odgovarajućom primjenom odredbe članka 32. Zakona o upravnim sporovima (»Narodne novine«, broj 20/10. i 143/12.) zahtjev je dostavljen na očitovanje donositelju općeg akta Gradskom vijeću Grada Novalje.

Gradsko vijeće Grada Novalje nije odgovorilo na podneseni zahtjev već je na navedeni zahtjev odgovorio gradonačelnik Grada Novalje. U očitovanju gradonačelnika u bitnom je navedeno da je na konačni Prijedlog izmjena i dopuna Prostornog plana uređenja Grada Novalje Ministarstvo zaštite okoliša, prostornog uređenja i graditeljstva izdalo 1. ožujka 2010. godine suglasnost, što je dokaz da je zadovoljena sva zakonom propisana procedura te stoga predlaže da se navedeni zahtjev odbije.

Zahtjev je osnovan.

Gradsko vijeće Grada Novalje na 6. sjednici održanoj dana 29. ožujka 2010. na temelju odredaba članka 97. i 102. Zakona o prostornom uređenju i gradnji (»Narodne novine«, broj 76/07. i 38/09.) donijelo je Odluku o donošenju Izmjena i dopuna Prostornog plana uređenja Grada Novalje. Odluka je objavljena u Službenom glasniku Ličko-senjske županije broj 5/2010. od 2. travnja 2010. godine.

Zakon o prostornom uređenju i gradnji temeljem kojeg je donesen osporeni opći akt prestao je važiti 31. prosinca 2013. budući da je 1. siječnja 2014. na snagu stupio Zakon o prostornom uređenju (»Narodne novine«, broj 153/13.). Međutim, odredbom članka 198. stavka 1. toga Zakona propisano je da dokumenti prostornog uređenja doneseni na temelju propisa koji su važili prije stupanja na snagu ovog Zakona ostaju na snazi do donošenja prostornih planova prema ovom Zakonu, odnosno do njihova stavljanja izvan snage na temelju ovog Zakona.

Prema ocjeni ovoga Suda postupak donošenja osporenog općeg akta nije proveden sukladno Zakonu o prostornom uređenju temeljem kojeg je osporeni akt donesen.

Tada važećom odredbom članka 95. stavka 4. Zakona o prostornom uređenju i gradnji propisano je da je nositelj izrade dužan najkasnije u roku od devet mjeseci od završetka javne rasprave donijeti prostorni plan, a nakon proteka tog roka javna rasprava se mora ponoviti.

Iz spisa predmeta proizlazi da je Upravni odjel za poslove lokalne samouprave i uprave referade za prostorno uređenje i gospodarstvo Ličko-senjske županije Grad Novalja klasa: 350-04/07-01/1, urbroj: 2125/6-031-09-46 od 24. ožujka 2009. temeljem članka 86. Zakona o prostornom uređenju i gradnji te zaključka Gradskog poglavarstva od 24. ožujka 2009. objavio javnu raspravu o Prijedlogu izmjena i dopuna Prostornog plana uređenja Grada Novalje. Iz točke 1. navedene objave razvidno je da će javna rasprava o Prijedlogu izmjena i dopuna Prostornog plana uređenja Grada Novalje započeti 8. travnja 2009. godine i završiti 22. travnja 2009. godine. Dakle, javna rasprava je završila dana 22. travnja 2009. godine.

Odluka o donošenju izmjene i dopune Prostornog plana uređenja Grada Novalje donesena je dana 29. ožujka 2010. i objavljena u Županijskog glasniku Ličko-senjske županije broj 5/2010. 2. travnja 2010. godine.

Iz navedenog je razvidno da nositelj izrade nije u roku od 9 mjeseci od završetka javne rasprave donio prostorni plan, a nije niti ponovio javnu raspravu kako ga je na to podnositelj zahtjeva upozorio dopisom od 17. ožujka 2010. godine koji je priložen uz zahtjev podnositelja.

Kako je u postupku utvrđeno da je osporeni opći akt donesen protivno zakonom propisanom postupku trebalo je temeljem odredbe članka 86. stavak 3. Zakona o upravnim sporovima osporeni opći akt ukinuti.

Sukladno odredbi članka 86. stavak 4. Zakona o upravnim sporovima ukinuti opći akt prestaje važiti danom objave ove presude u »Narodnim novinama«.

Broj: Usoz-140/2012-10
Zagreb, 30. svibnja 2014.

Predsjednica vijeća
Ljiljana Karlovčan-Đurović, v. r.

73 16.06.2014 Presuda Visokog upravnog suda Republike Hrvatske broj: Usoz-140/2012-10 od 30. svibnja 2014.

73 16.06.2014 Presuda Visokog upravnog suda Republike Hrvatske broj: Usoz-140/2012-10 od 30. svibnja 2014.

Presuda, NN 73/2014-1386